Slimmer maniere nodig om misdaad te bekamp(Argieffoto: SA Polisie) Die parlementêre portefeuljekomitee oor polisie sê slimmer maniere van samewerking moet gevind word om misdaad te bekamp. Dít volg nadat die kwartaallikse misdaadstatistieke weer ŉ styging in veral kontakmisdaad aangedui het. “Ons bly bekommerd dat moord met 10% toegeneem het, seksuele oortredings met 9,6% en poging tot moord met 24,3%. Dit is ŉ aanduiding dat ons na ŉ hoër rat moet oorskakel en werkbare oplossings moet vind,” het Tina Joemat-Pettersson, voorsitter van die komitee, gesê. Die komitee verwelkom die aankondiging wat pres. Cyril Ramaphosa tydens die staatsrede gedoen het oor ŉ meer gefokusde benadering tot polisiëring wat meer polisiebeamptes op grondvlak insluit, asook die werwing en opleiding van 10 000 polisiebeamptes in die komende boekjaar. Die kapasiteit van speurdienste sal ook uitgebrei word in ŉ poging om meer misdade op te los. Die komitee sê voorts dat ŉ funskionerende misdaadintelligensie-afdeling uiters belangrik is om misdaad te bekamp. Vennootskappe en samewerking met buurlande is ook belangrik om toenemende oorgrensmisdaad te beveg. Die komitee moedig verder deurlopende interaksie tussen die polisie en die Instituut vir Sekerheidstudies aan sodat inligting en kundigheid uitgeruil kan word om misdaad te bekamp. “Ons het al die kundigheid nodig wat ons kan kry om veiligheid in die land te verseker. ŉ Veilige Suid-Afrika sal die ekonomiese potensiaal van die land ontsluit, wat ŉ kritieke vereiste is om werkloosheid, ongelykheid en armoede te beveg,” het Joemat-Pattersson gesê. Samewerking op grondvlak ook nodig Die burgerregteorganisasie AfriForum het in die lig van die jongste misdaadsyfers ook opnuut ŉ beroep op gemeenskappe gedoen om voort te gaan met die uitbreiding en verbetering van veiligheidstrukture soos buurtwagte. “Bheki Cele, die minister van polisie, het self erken dat die misdaadstatistieke nie ŉ positiewe prentjie van die misdaadsituasie in Suid-Afrika skets nie. Volgens AfriForum is dit nie verbasend nie, aangesien die polisie self erken het dat hulle nie hul mandaat kan nakom nie,” het Jacques Broodryk, AfriForum se woordvoerder vir gemeenskapsveiligheid, gesê. “Cele het ook erken dat die polisie nie self misdaad kan bekamp nie en dat gemeenskappe meer betrokke moet raak by die bekamping van misdaad.” Broodryk meen dit is ŉ ironiese opmerking van die minister van polisie, aangesien AfriForum al “jare [lank] versoek dat gemeenskappe betrokke raak weens die polisie se mislukkings”. “Dit is baie duidelik dat die polisie nie hul werk doeltreffend kan doen nie,” het Broodryk gesê.